b'\n_START_ARTICLE_\nFjellse\n_START_PARAGRAPH_\nFjellse (ogs\xc3\xa5 skrevet Fjells\xc3\xa6 og Fjells\xc3\xa5) er en tettbyggelse i Flekkefjord kommune, p\xc3\xa5 vestsiden av Lafjorden og ca. tre kilometer s\xc3\xb8r for sentrum (i luftlinje)._NEWLINE_Stedet ligger langs en skr\xc3\xa5nende fjellside, med en regulert bekk gjennom. Der g\xc3\xa5r sidevei ned fra veien til ferjesambandet til Hidra. Opprinnelig var der noen f\xc3\xa5 sm\xc3\xa5bruk der, men disse er nedlagt og omr\xc3\xa5det er fylt opp med boliger._NEWLINE_Bekken, som g\xc3\xa5r fra Skollavannet ble regulert og tatt i bruk til industriform\xc3\xa5l allerede p\xc3\xa5 slutten av 1800-tallet, da det ble startet stampem\xc3\xb8lle for filtproduksjon i tillegg til kverning av mel, slik det var vanlig i bygdene. Filtfabrikken var i drift til noen \xc3\xa5r etter annen verdenskrig. Industrilokalene som ble bygd er ombygd flere ganger, og har rommet flere forskjellige firmaer som har produsert ting som gamasjer, plastb\xc3\xa5ter m.m._NEWLINE_Grendeskolen er forlengst lagt ned, og elevene transporteres til skolene i sentrum._NEWLINE_\xc3\x85r om annet blir innbyggerne bevisste p\xc3\xa5 at en stor fjellknaus i Pollfjellet som ligger tvers over fjorden, har en dyp loddrett fjellsprekk som NGU f\xc3\xb8lger litt med p\xc3\xa5. Utrasing vil i praksis utslette hele bygda og trolig store deler av bebyggelsen langs vannkanten i Flekkefjorden. Inntil videre er der ikke registrert forskyvninger av betydning.'